b'\n_START_ARTICLE_\nP-10 (radar)\n_START_PARAGRAPH_\nRadarul P-10 (\xc3\xaen rus\xc4\x83 \xe2\x80\x9d\xd0\x92\xd0\xbe\xd0\xbb\xd0\xb3\xd0\xb0 \xd0\x90\xe2\x80\x9d, dup\xc4\x83 clasificarea NATO \xe2\x80\x9dKnife Rest B\xe2\x80\x9d) a fost o sta\xc8\x9bie de radioloca\xc8\x9bie terestr\xc4\x83, sovietic\xc4\x83, de descoperire \xc3\xaendep\xc4\x83rtat\xc4\x83 care lucra \xc3\xaen gama de unde metrice. Radarul a ap\xc4\x83rut ca modernizare a predecesorului s\xc4\x83u P-8. \xc3\x8en anul 1953 a trecut testele \xc3\xaen teren, dup\xc4\x83 care a fost introdus \xc3\xaen \xc3\xaenzestrarea Armatei Sovietice \xc8\x99i s-a folosit \xc3\xaen Trupele de Ap\xc4\x83rare Antiaerian\xc4\x83, For\xc8\x9bele Aeriene \xc8\x99i Marina Militar\xc4\x83. \xc3\x8en continuare a fost \xc3\xaenlocuit cu radarul P-12. Acest radar a fost \xc8\x99i \xc3\xaen \xc3\xaenzestrarea \xc8\x9b\xc4\x83rilor fostului Tratat de la Var\xc8\x99ovia, inclusiv \xc3\xaen Armata Rom\xc3\xa2niei, p\xc3\xa2n\xc4\x83 \xc3\xaen anul 1973.\n_START_SECTION_\nScurt istoric\n_START_PARAGRAPH_\n\xc3\x8en Institutul de Cercet\xc4\x83ri \xc8\x98tin\xc8\x9bifice (NII) al Industriei Radio, \xc3\xaen perioada 1951-1953, s-a creat un nou radar, P-10 care a \xc3\xaenglobat toate realiz\xc4\x83rile bune care au fost \xc3\xaen radarul P-8, \xc8\x99i a fost \xc3\xaembun\xc4\x83t\xc4\x83\xc8\x9bit cu o serie de noi posibilit\xc4\x83\xc8\x9bi tactice \xc8\x99i tehnice. \xc3\x8en anul 1953, radarul P-10 a trecut cu succes testele de teren \xc8\x99i a fost pus \xc3\xaen \xc3\xaenzestrarea trupelor. Acesta a fost utilizat, \xc3\xaen principal, \xc3\xaen Trupele de Ap\xc4\x83rare Antiaerian\xc4\x83, For\xc8\x9bele Aeriene \xc8\x99i Marina Militar\xc4\x83. Radarul a fost, de asemenea, utilizat la o serie de puncte de comand\xc4\x83 ale regimentelor \xc8\x99i diviziilor de artilerie antiaerian\xc4\x83 ale Trupelor de Ap\xc4\x83rare Antiaerian\xc4\x83 ca sta\xc8\x9bii de cercetare \xc8\x99i indicare a \xc8\x9bintelor.\n_START_SECTION_\nDestina\xc8\x9bie\n_START_PARAGRAPH_\nRadarul a fost folosit pentru cercetarea spa\xc8\x9biului aerian, descoperirea \xc8\x99i urm\xc4\x83rirea mijloacelor aeriene de zbor, determinarea apartenen\xc8\x9bei de stat a acestora \xc8\x99i transmiterea datelor despre situa\xc8\x9bia aerian\xc4\x83 la punctele de comand\xc4\x83 ale unit\xc4\x83\xc8\x9bilor militare beneficiare.'